นักลงทุนเทขาย ราคาทองคำปิดร่วงกว่า 10 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (19 ต.ค.) เนื่องจากนักลงทุนเทขายทำกำไรหลังจากสัญญาทองคำพุ่งขึ้นเป็นเวลาหลายวันเมื่อสัปดาห์ที่ผ่านมา นอกจากนี้ การแข็งค่าของสกุลเงินดอลลาร์ยังสร้างแรงกดดันต่อสัญญาทองคำในอีกทางหนึ่งด้วย 
20 ต.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 10.3 ดอลลาร์ หรือ 0.87% ปิด (19 ต.ค.) ที่ระดับ 1,172.80 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 27.3 เซนต์ ปิดที่ 15.841 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 9.10 ดอลลาร์ ปิดที่ 1,014.60 ดอลลาร์/ออนซ์ และสัญญาพัลลาเดียมส่งมอบเดือนธ.ค.ร่วงลง 11.30 ดอลลาร์ ปิดที่ 688.10 ดอลลาร์/ออนซ์
นักลงทุนเทขายทำกำไรหลังจากสัญญาทองคำพุ่งขึ้นเป็นเวลาหลายวันในช่วงสัปดาห์ที่ผ่านมา อันเป็นผลมาจากกระแสคาดการณ์ที่ว่าธนาคารกลางสหรัฐ (FED) ยังไม่รีบปรับขึ้นอัตราดอกเบี้ย ขณะเดียวกันการแข็งค่าของดอลลาร์ยังสร้างแรงกดดันต่อสัญญาทองคำด้วยเช่นกัน โดยดอลลาร์แข็งค่าขึ้นเมื่อเทียบกับยูโร เนื่องจากกระแสคาดการณ์ที่ว่า ธนาคารกลางยุโรป (ECB) จะใช้มาตรการกระตุ้นเศรษฐกิจ ก่อนที่การประชุมอีซีบีจะมีขึ้นในวันพฤหัสบดีนี้
นอกจากนี้ ข้อมูลเศรษฐกิจที่แข็งแกร่งของสหรัฐยังกดดันให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย โดยสมาคมผู้สร้างบ้านแห่งชาติ (NAHB) ของสหรัฐเปิดเผยว่า ดัชนีความเชื่อมั่นผู้สร้างบ้านในเดือนต.ค.อยู่ที่ระดับ 64 ในเดือนต.ค. ซึ่งสูงกว่าตัวเลขคาดการณ์ของนักวิเคราะห์ที่ระดับ 62 และเป็นระดับสูงสุดนับตั้งแต่เดือนต.ค.2005 โดยได้รับแรงหนุนจากการจ้างงานที่เพิ่มขึ้น และอัตราเงินกู้จำนองที่ระดับต่ำ